ตลาดหุ้นเอเชียปรับตัวเพิ่มขึ้นเช้านี้ หลัง “ทรัมป์” เล็งลดภาษีภาคธุรกิจ
ตลาดหุ้นเอเชียปรับตัวเพิ่มขึ้นเช้านี้ หลัง "ทรัมป์" เล็งลดภาษีภาคธุรกิจ
10 ก.พ. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยได้รับแรงหนุนจากดัชนีดาวโจนส์ตลาดหุ้นนิวยอร์กที่ปิดพุ่งขึ้นแตะระดับสูงสุดเป็นประวัติการณ์เมื่อคืน ขณะที่ดัชนี S&amp;P500 และ NASDAQ ก็ปิดที่ระดับสูงสุดเช่นกัน ขานรับข่าวที่ว่านายโดนัลด์ ทรัมป์ ประธานาธิบดีสหรัฐ เตรียมประกาศแผนการปรับลดภาษีครั้งใหญ่ในช่วง 2-3 สัปดาห์ข้างหน้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,216.74 จุด เพิ่มขึ้น 309.07 จุด, ดัชนี SSE Composite ตลาดหุ้นจีนเปิดวันนี้ที่ 3,183.01 จุด ลดลง 0.17 จุด, ดัชนี HSI ตลาดหุ้นฮ่องกงเปิดวันนี้ที่ 23,645.90 จุด เพิ่มขึ้น 120.76 จุด, ดัชนี TAIEX ตลาดหุ้นไต้หวันเปิดวันนี้ที่ 9,612.67 จุด เพิ่มขึ้น 22.49 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,075.80 จุด เพิ่มขึ้น 9.92 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,090.56 จุด เพิ่มขึ้น 10.60 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,699.73 จุด เพิ่มขึ้น 11.23 จุด
ทั้งนี้ ปธน.ทรัมป์ได้เปิดเผยในระหว่างการประชุมกับผู้บริหารของสายการบินที่ทำเนียบขาวว่า เขาจะประกาศแผนการปรับลดภาษีครั้งใหญ่ในช่วง 2-3 สัปดาห์ข้างหน้า 
“การปรับลดภาระภาษีโดยรวมสำหรับภาคธุรกิจของสหรัฐถือเป็นเรื่องใหญ่ และเราจะทำการประกาศภายใน 2-3 สัปดาห์ข้างหน้า ซึ่งจะถือเป็นปรากฎการณ์สำหรับการปรับลดภาษี” ปธน.ทรัมป์กล่าว
นอกจากนี้ ในการประชุมเมื่อวานนี้ ปธน.ทรัมป์ยังระบุถึงการลดกฎระเบียบในภาคธุรกิจของสหรัฐ รวมทั้งหารือเกี่ยวกับการปฏิรูประบบควบคุมการจราจรทางอากาศ และการปรับปรุงสนามบินที่มีอายุการใช้งานที่ยาวนาน